Poul Nødgaard (DF), 2002-04-02:
Da Folketinget i juni 2001 vedtog et lovforslag, der åbnede for digital kopiering til personligt brug inden for husstanden, fremførte jeg på Dansk Folkepartis vegne både i Folketinget og også i udvalget det ønskelige i, at man samtidig med forslagets vedtagelse løste det problem, som vi nu står og taler om her i dag.
Jeg tror også, hr. Sohn i dag græmmer sig lidt over, at han ikke dengang gav den socialdemokratisk ledede regering skruestikkerne på, så vi ikke havde haft nødig at skulle stå og slås om det her i dag.
Men sådan kan tingene jo somme tider gå på en lidt underlig måde.
Det er værd at notere, at kulturministeren også er af den opfattelse, at der skal findes en løsning.
Læg lige mærke til det.
Det sagde han udtrykkeligt i den tale, han holdt her
ved indledningen, og han er indstillet på, at det skal ske netop i samarbejde med en række ministerier, som jeg har forstået er impliceret i det her.
Der skal fremkomme et konkret forslag, og vigtigst af alt er, at det forslag vil fremkomme i samarbejde med de berørte parter.
Hvordan den ordning så skal skrues sammen, kunne man så stå og diskutere her, og hr. Ole Sohn og også fru Jytte Andersen er meget optaget af at få sat nogle beløb på.
Det synes jeg slet ikke debatten drejer sig om i dag.
Debatten må alene dreje sig om, at et hængeparti, som Folketinget har, ser man at få løst.
Så al tale om beløb i dag synes jeg er helt ude i hampen.
Det må være op til kulturministeren, der nu har lovet om ikke selv at stå i spidsen, så i hvert fald at hans ministerium vil stå i spidsen for, at der bliver forhandlet mellem berørte ministerier og de implicerede parter.
Så mener jeg, at vi må afvente, at der kommer et sådant forslag.
Det er, at der samtidig måske også er en lovgivning på vej inden for det her område inden for EU, der måske på et senere tidspunkt skal afløse de regler, som vi nu eventuelt får fastsat, når nu ministeren kommer med en form for et - kan vi kalde det - midlertidigt forslag til løsning af det her.
Så det ville jo være vidunderligt, selv om jeg ikke er den store tilbeder af EU, hvis man fik fastsat nogle regler, der var ens for kunstnerne i de europæiske lande.
Men det, det drejer sig om nu - i hvert fald for Dansk Folkeparti - er at afvente kulturministerens initiativer, og han er næppe i tvivl om, at et stort flertal i Folketinget, deriblandt ham selv, er optaget af at finde en løsning.
Om denne så er tilfredsstillende for alle parter, kan man ikke sige på forhånd.
Jeg har nærmest indtryk af, sådan som hr. Ole Sohn og også fru Jytte Andersen fører sig frem, at uanset hvor meget en sådan ordning kommer til at lyde på, vil man formentlig synes, den er utilfredsstillende.
Men der skal ikke herske skygge af tvivl om, at der skal findes en - også ifølge fru Jytte Andersen - rimelig løsning på det her, hvilket jeg også sagde i sin tid.
Nogle her i Folketinget vil gerne gå helt ned i detaljerne, men det mener jeg slet ikke vi skal.
Vi skal overordnet drøfte det her og give et klart signal til kulturministeren, som sidder og lytter, om at handle i den her sag.
Og det har jeg også indtryk af at han vil gøre, så jeg ønsker held og lykke med det forestående arbejde.